WP: 'Pripreme za primordijalnu borbu' (31/10/02) - 2002-10-31
Američki vojnici intenzivno vježbaju urbano ratovanje s mislima na Bagdad
Pogledajmo o čemu pišu jutrošnja izdanja američkih dnevnih listova! ... Na naslovnici Washington Posta vidimo članak naslovljen "Pripreme za 'primordijalnu borbu'". Kako saznajemo iz teksta, 'primordijalnom borbom' smatra se, prema doktrini američke vojske, borba unutar urbanih središta. Američki vojnici, - oni isti koji su se još prije samo sedam mjeseci borili u planinama Afganistana protiv terorista al-Qaide -, ovih dana prolaze intenzivne vježbe u urbanom ratovanju, piše Post. Vojni planeri u Pentagonu, naime, u budućnosti vide bitku za Bagdad, velegrad s pet milijuna stanovnika, kao jedan od najzabrinjavajućih aspekata eventualne invazije na Irak. Vedrija tema dočekuje nas na naslovnici najvećeg američkog dnevnog lista - USA Today. Saznajemo, naime, da, pritisnute besparicom, gradske vlasti u mnogim američkim gradovima razmatraju mogućnost da i policijska vozila pretvore, - jednako kao gradske autobuse, podzemnu željeznicu i tramvaje -, u pokretne reklamne panoe. Ukratko, policijska vozila nalikovat će uveliko trkaćim automobilima na utrkama NASCAR. Ponuda je, - iz perspektive gradskih vlasti -, predobra da bi se mogla odbiti: u zamjenu za dozvolu stavljanja reklama na automobil, grad dobiva novo policijsko vozilo po cijeni od samo jednog dolara! Već je dvadesetak gradova potpisalo takve ugovore, a još dvjestotinjak je zainteresirano za slične aranžmane.